སྐྱིད་ཤོད་སྡེ་བའི་སྐོར།
སྐྱིད་​ཤོད་​སྡེ་​པ་​ཆོས་​རྗེའི་​ཡབ་​མེས།
གོང་​དུ་​བཤད་​པ་​ལྟར། སྔོན་​སྡེ་​པ་​སྣེལ་​པ་​རིམ་​བྱོན་​དགེ་​ལྡན་​པའི་​སྦྱིན་​བདག་​ཡིན་​ཀྱང་​། ས་​རྟ་​ལོར་(1498)རིན་​སྤུངས་​པའི་​དམག་​གིས་​བཅོམ་​པས་​དགེ་​ལྡན་​པའི་​ཕྱོགས་​ཉམས་​པ་​རེད། དུས་​སྐབས་​དེ་​ཙམ་​ན་​སྐྱིད་​ཤོད་​སྡེ་​པ་​ཆོས་​རྗེའི་​ཡབ་​མེས་​དགའ་​ལྡན་​པ་​ནམ་​མཁའ་​རྒྱལ་​པོ་​དང་​འདིའི་​སྲས་​དམག་​དཔོན་​བསོད་​ནམས་​རྒྱལ་​པོ་​ཡབ་​སྲས་​ཀྱི་​སྐབས་​དང་​། ཡབ་​སྲས་​འདི་​གཉིས་​ཀྱང་​དགེ་​ལྡན་​པའི་​སྦྱིན་​བདག་​ཡིན་​ཀྱང་​སྡེ་​པ་​སྣེལ་​པ་​དང་​མ་​མཐུན་​པ་​དང་​། དུས་​དེ་​ཙམ་​ན་​ལྷ་​སའི་​ཕྱོགས་​འདིར་​ཡང་​རིན་​སྤུངས་​པའི་​དབང་​ཤུགས་​ཤིན་​ཏུ་​ཆེ་​བས། ཡབ་​སྲས་​འདི་​གཉིས་​ཀྱིས་​དགེ་​ལྡན་​པའི་​ཕྱོགས་​ལ་​དེ་​ཙམ་​རོགས་​སྐྱོར་​ཞུས་​ཐུབ་​མི་​འདུག དེ་​ཡང་​རིན་​སྤུངས་​པས་​ལྕགས་​བྱི་(1480)། ལྕགས་​གླང་(1481)སོགས་​ལ་​དབུས་​ཕྱོགས་​སུ་​དམག་​ཡང་​ཡང་​དྲངས་​པའི་​གནད་​དོན་​ནི། པཎ་​ཆེན་​བསོད་​ནམས་​གྲགས་​པའི་​དེབ་​ཐེར་​སོགས་​ལ་​དཔག་​ན་​སྲིད་​དོན་​ཁོ་​ན་​ལས་​ཆོས་​ཕྱོགས་​གྲུབ་​མཐའི་ [page 8] ཀུན་​སློང་​གི་​སྒོ་​ནས་​མིན་​པར་​སེམས་​ལ། ས་​རྟའི་​ལོར་(1498)སླར་​ཡང་​རིན་​སྤུངས་​པས་​དབུས་​སུ་​དམག་​དྲངས་​པ་​དེ་​ནི། ཀརྨ་​ཀཾ་​ཚང་​གི་​རྣམ་​ཐར་​ལྟར་​ན་​ཀར་​དགེ་​གཉིས་​གྲུབ་​མཐའི་​ཀུན་​སློང་​ལ་​བརྟེན་​ནས་​དེ་​ལྟར་​བྱུང་​བ་​ཡིན་​འདུག དེ་​ཡང་​ཀརྨ་​ཀཾ་​ཚང་​གི་​རྣམ་​ཐར་(པོད་​དང་​པོའི་​ཤོག་​གྲངས་​༢༨༠p.559)ལས། སྤྱིར་​རྒྱལ་​བ་​བྱམས་​པས་​ལུང་​བསྟན་​ཏེ་​ཇོ་​བོ་​ཤཱཀྱ་​མུ་​ནེ་​འདི་​ནག་​གྲོང་​གི་​དབུས་​སུ་​བཞུགས་​པ་​འདིས་​བསྟན་​པ་​སྤྱི་​ཉམས། ཁྱད་​པར་​བོད་​དུ་​ཉམས་​ཤིང་​མཆོག་​སྤྲུལ་​ལ་​མི་​འོས་​པའི་​རྒྱན་​གྱི་​རྟེན་​འབྲེལ་​གྱི་​བོང་​འབན་​བཙུན་​གྱིས་​གང་​བ་​ཡིན། ཇོ་​བོའི་​སྐུ་​འཁོར་​དུ་​དགེ་​འདུན་​གཙང་​སེང་​བའི་​སྡེ་​ཞིག་​གྲུབ་​ན་​བསྟན་​པ་​སོས་​པར་​འགྱུར་​གསུངས་​བ་​ལན་​གསུམ་​དུ་​གསན་​པས་​དེ་​ལྟ་​བུ་​ཞིག་​ཐུགས་​ཀྱིས་​དགོངས་​ཀྱང་​གཞིས་​ཀ་​སྣེལ་​པ་​ཁོ་​རང་​ཆགས་​པ་​ནས་​བཟུང་​ན་​རིམ་​གསུམ་​གྱི་​སྦྱིན་​བདག་​ཡིན་​རུང་​གཞན་​དབང་​གིས་​བཀའ་​མ་​སྒྲུབ་​པས་​བར་​སྐོར་​གྱི་​ཕྱིར་​དགེ་​འདུན་​བཞུགས་​པ་​ནི་​མ་​གྲུབ། འོན་​ཀྱང་​བྱམས་​པའི་​བཀའ་​མ་​བཅག་​པ་​ཙམ་​མཛད་​པར་​དགོངས་​ནས་​ཀརྨ་​གྲྭ་​ཚང་​གི་​བཞུགས་​གནས་​སུ་​ཆོས་​སྡེ་​བཏབ་​པ་​ན་​སྐྱེས་​བུ་​གསུམ་​ལས་​གང་​རུང་​གི་​ལམ་​རྒྱུད་​ལ་​སྐྱེས་​ངེས་​ཀྱི་​དམ་​པ་​འགའ་​ཟུང་​ཡང་​སོ་​སོ་​ན་​ཡོད་​པར་​གདོན་​མི་​ཟ་​མོད་​ཀྱི་​དེ་​དག་​ལ་​ནི་​སུས་​ཀྱང་​ཉན་​པར་​མི་​སྤྱོད། སྙིགས་​དུས་​ཀྱི་​ཆོས་​བྱེད་​ཟེར་​བའི་​དགེ་​སྦྱོང་​དང་​བྲམ་​ཟེ་​ཟང་​ཟིང་​ཁོ་​ནར་​གདུ་​ཞིང་​ཁྱིམ་​ལ་​འཁྲེན་​པ་​འབའ་​ཞིག་​པ་​དེ་​དག་​གི་​ཡིད་​བདུད་​རིས་​ཀྱིས་​མངོན་​པར་​དཀྲུགས་​ཏེ་​རབ་​བྱུང་​གི་​རྟགས་​ཀྱི་​ཕྱི་​ཤུན་​གོ་​མཚོན་​ཅི་​སྙེད་​བསྡུས་​པས་​སྤྲས་​ཏེ་​གཡུལ་​གཤོམ་​པར་​རྩོམ་​པ་​ན། དད་​ལྡན་​དུ་​མས་​འདི་​ལྟར་​ལ་​ལན་​དང་​སྲུང་​བའི་​སྟ་​གོན་​བྱེད་​ན་​སྒར་​པ་​ཁོ་​ནར་​ཉིས་​སྟོང་​དུ་​ཉེ་​བ་​ཞིག་​འདུག་​པར་​ཕྱག་​མཛོད་​དུ་​འབུལ་​བའི་​གྲི་​ཁྲབ་​ཀྱི་​དོས་​བཤིག་​ན་​ཡང་​ཁེངས་​འདྲ་​བས་​བན་​དམག་​ཕྱེད་​དང་​ལྔ་​བརྒྱ་​ཙམ་​ཞིག་​ལན་​གྱིས་​གཞིལ་​སླ་​བས་​བཀའི་​གནང་​བ་​ཞུས་​ཀྱང་​། འོ་​སྐོལ་​སུ་​ལ་​ཡང་​གནོད་​པ་​མི་​བྱེད་​པ་​སངས་​རྒྱས་​ཀྱི་​རིང་​ལུགས་​པ་​ཡིན་​པའི་​ཕྱིར། མཚམས་​མེད་​ཀྱི་​ལས་​ཀྱིས་​རྒྱལ་​བསྟན་​ལ་​རྨ་​མི་​འབྱིན་​གྱི་​ཁྱོད་​རང་​སུ་​ཡིན་​ཡང་​ང་​ཡི་​འཁོར་​ཡིན་​ན་​ནི་​ཙོག་​གེ་​སྡོད་​ཅིག་​གསུངས་​ཏེ་​ཇི་​མི་​སྙམ་​པར་​བཞུགས། ནང་​པར་​གློ་​བུར་​དུ་​སེར་​དམག་​ལྔ་​བརྒྱ་​ཙམ་​བཤམས། རྨོག་​མེད་​པ་​རྣམས་​ལྷུང་​བཟེད་​མགོར་​གྱོན། རྟེན་​ཁེབས་​ལ་​མདུང་​དར་​བྱས་​ཏེ་​འོང་​། སེ་​ར་​བ་​སོགས་​ཀྱི་​འུ་​ལག་​མང་​དུ་​ཁྲིད་​ཏེ་​འོང་​བས་​སྒར་​པ་​སུས་​ཀྱང་​བཀའ་​ལས་​མ་​འདས་​ཤིང་​གཡོ་​འགུལ་​མ་​བྱུང་​བས་​སྒར་​ལ་​གནོད་​མ་​ནུས་​པར། ཆོས་​སྡེ་​མཁར་​ལས་​སྤྱིལ་​བུ་​རེ་​གཉིས་​ཟིན། ཕལ་​ཆེར་​མ་​ཟིན་​པ་​རྣམས་​བཤིག་​སྲེག་​བྱས། འདི་​ཐོས་​པའི་​སྐྱེ་​བོ་​ལྷ་​མི་​ཐམས་​ཅད་​ཡིད་​འཁྲུགས། དྲུང་​ཞྭ་​དམར་​པའི་​སྐུ་​འཁོར་​ལྷ་​འབངས་​ཆེ་​ཤོས་​རྣམས་​ནས་​ཀྱང་​འདི་​ལྟར་​བཏང་​སྙོམས་​སུ་​འཇོག་​པ་​མི་ [page 9] འོང་​བས་​འདིའི་​ཁག་​ཁོང་​རྣམས་​ཁོ་​ནས་​བྱེད་​ཞུ་​བ་​དང་​། གཞན་​ཡང་​དད་​ལྡན་​གྱི་​སྦྱིན་​བདག་​དུ་​མ་​དང་​། བྱ་​བ་​ཁྲི་​དཔོན་​སོགས་​ཀྱིས་​བསྟན་​ལ་​ཐོ་​ཚམ་​པ་​འདིར་​མངོན་​སུམ་​དུ་​ཉེས་​ཆད་​འབེབས་​དགོས་​པར་​གདོན་​མི་​ཟ་​བས་​ངེད་​རྣམས་​ནས་​ཐལ་​བར་​བགྱིད་​ཅེས་​དང་​། ཀོང་​པོའི་​རྒྱ་​བདག་​ཐམས་​ཅད་​ཀྱིས་​དམག་​འཆའ་​བར་​ཞུ་​བ་​དང་​། ས་​སྐྱོང་​དོད་​ཡོད་​པ་​དང་​། ལྕགས་​མོ་​འོད་​ཟེར་​སོགས་​ཀྱིས་​ངེད་​རང་​གི་​མངའ་​ཞབས་​སུ་​འདི་​འདྲའི་​ཆོས་​ལུགས་​གཅིག་​ཀྱང་​མི་​འཇོག་​པས་​གནང་​བ་​ཞུ་​བ་​བཅས། ཅེས་​སོགས་​དང་​། ཡང་​དེ་​ཉིད་(ཤོག་​གྲངས་​༢༨༡p.560)ལས། ཕྱིས་​བྱ་​པ་​ཁྲི་​དཔོན་​གྱིས་​འདི་​ཐུགས་​ལ་​གནག་​པ་​ཁོ་​ནས་​ཡར་​གོང་​སྣེལ་​གསུམ་​དང་​སྲིད་​བཤིག་​སྟེ་​གཙང་​སྲིད་​མཛད་​ནས་​སྐྱིད་​ཤོད་​དུ་​ཁྲི་​དམག་​གཉིས་​གསུམ་​བཏེག་​པའི་​ཚེ། ཁོང་​རྣམས་​མ་​བཟོད་​ནས་​རྗེ་​ཞྭ་​དམར་​པ་​ལ་​སྐྱབས་​ཞུས་​ཀྱང་​། དྲུང་​ཉིད་​དུ་​ཞུས་​ཤིག་​པར་​བཀའ་​སྩལ། དྲུང་​རྩེ་​ལྷ་​སྒང་​དུ་​བཞུགས་​པ་​དེར་​མྱུར་​བའི་​ཕོ་​ཉ་​བརྟོལ་​སྟེ། བཀའ་​ཤོག་​ནན་​ཅན་​མཛོད་​པས་​ཁྲི་​དཔོན་​པས་​འདིར་​ཡང་​ཡི་​ཆད་​ཆེར་​མཛད་​པའི་​ཞུ་​ཡིག་​ལྔ་​ཕྱི་​དང་​ལོ་​རྒྱུས་​མང་​བར་​གདའ། ཕྱི་​བལྟས་​རྗེ་​ཞྭ་​དམར་​བས་​སྐྱབས་​པ་​ལྟར་​ལ་​ངོ་​བོ་​རྗེ་​ཉིད་​ཀྱི་​ཐུགས་​རྗེས་​སྐྱོབས་​པ་​སྟེ། བྱེད་​པ་​པོ་​དེ་​དག་​གི་​ལུས་​སྲོག་​ལོངས་​སྤྱོད་​རྟེན་​གནས་​དང་​བཅས་​པ་​ལ་​མི་​འཇིགས་​པའི་​སྦྱིན་​པ་​སྩལ་​ཏེ། ཞེས་​ཞྭ་​ནག་​པ་​ཆོས་​གྲགས་​རྒྱ་​མཚོས་(1454-1506)རྒྱལ་​བ་​བྱམས་​པས་​ལུང་​བསྟན་​ལྟར། ལྷ་​སའི་​གཙུག་​ལག་​ཁང་​དུ་​དགེ་​འདུན་​གྱི་​སྡེ་​ཞིག་​འཛུགས་​དགོངས་​ཀྱང་​སྡེ་​པ་​སྣེལ་​པས་​བཀའ་​མ་​སྒྲུབ་​པས་​མ་​བྱུང་​ནའང་​། ཀརྨ་​གྲྭ་​ཚང་​གི་​བཞུགས་​གནས་​སུ་​ཆོས་​སྡེ་​ཞིག་​བཏབ་​པ་​ན། སེ་​ར་​བ་​སོགས་​སེར་​དམག་​ལྔ་​བརྒྱ་​ཙམ་​སླེབས་​ནས་​དགོན་​དེ་​སྟོར། དེའི་​དགྲ་​ལན་​ལ། ཁོང་​གི་​སྦྱིན་​བདག་​བྱ་​པ་​ཁྲི་​དཔོན་​དང་​གཙང་​རིན་​སྤུངས་​པ་​གཉིས་​གཅིག་​ཏུ་​བསྒྲིལ་​ནས་​དམག་​དྲངས་​པས་​སེ་​ར་​སོགས་​སྡེ་​པ་​སྣེལ་​པ་​དང་​བཅས་​པ་​ལ་​ཤིན་​ཏུ་​ཉམས་​ཉེས་​པ་​བྱུང་​དུས་​དེ་​དག་​འཇིགས་​པ་​ལས་​སྐྱབས་​པ་​ཡིན་​ཚུལ་​གསུངས་​ལ། ཞྭ་​དམར་​བཞི་​པ་​ཆོས་​གྲགས་​ཡེ་​ཤེས་​ཀྱི་​རྣམ་​ཐར་​གསུངས་​པའི་​སྐབས་(ཤོག་​གྲངས་​༣༠༨p.614)ན། འདི་​ལྟར། ས་​རྟ་(1498)ལ་​གནས་​ནང་​དུ་​གསེར་​འབུམ་​ལ་​ཟངས་​གསེར་​གྱི་​ཆར་​ཁེབས་​ཕུལ་​ཞིང་​། (p.615)དེའི་​ཚེ་​བྱ་​གཙང་​གི་​དཔུང་​ཆེན་​སྐྱི་​ཤོད་​དུ་​ལྷགས་​ཏེ་​གཞིས་​ཀ་​སྣེལ་​པ་​འཇིག་​པར་​ཉེ་​བ་​ན་​སྣེའུ་​པ་​ཉིད་​དང་​། སྟག་​ལུང་​པ་​དང་​འོལ་​ཁ་​པས་​ངོ་​ཆེན་​ཞུས་​ཏེ་​དགུ་​པའི་​ཚེས་​བརྒྱད་​ལ་​གདན་​ས་​ནས་​བཏེག་​སྟེ་​བཀྲ་​ཤིས་​སྒང་​གི་​ན་​ཁར་​ཕེབས། རྗེ་​ཆོས་​གྲགས་​རྒྱ་​མཚོའི་​དྲུང་​རིན་​པོ་​ཆེར་​ཡང་​འཇིགས་​སྐྱོབས་​ཞུས་​པ་​བཅས་​ཐུགས་​རྗེའི་​རླབས་​ཆེ་​བ་​དང་​རྒྱལ་​པོ་​རྣམས་​ཀྱང་​སྔོན་​གྱི་​ལུགས་​བཟང་​ཆེས་​མ་​ཉམས་​པའི་​སྐབས་​ཡིན་​པས་​དམ་​པའི་​ཆོས་​དང་​མཐུན་​པའི་​བཀའ་​ནན་​ཡང་​ཡང་​བསྩལ་​བ་​ཚད་​མར་​བཟུང་​སྟེ་​སེར་​འབྲས་​ཀྱི་​དགོན་​སྡེ་​ལ་​གནོད་​པ་​མེད་​ཅིང་ [page 10] མཆོད་​གཞིས་​ཀྱང་​སོ་​སོར་​གནས། སྣེལ་​པའི་​ས་​སྐྱོང་​ངག་​དབང་​ལྷུན་​པོ་​མཆེད་​ལའང་​སྐུ་​སྐལ་​གྱིས་​ཕྱེ་​སྟེ་​གཞིས་​ཀ་​སྣེའུ་​རང་​གི་​ཡོང་​སྒོའི་​ཁུང་​ཇི་​ལྟ་​བ་​གནང་​ནས་​གེགས་​སྐྱོན་​མེད་​པར་​མཛད། ཁྱད་​པར་​དུ་​ལྷ་​ས་​གཙུག་​ལག་​ཁང་​རྣམ་​གཉིས་​ལ་​འཚོ་​བ་(འཚེ་​བ་)ཅུང་​ཟད་​ཀྱང་​མེད། ཅེས་​གསུངས་​འདུག་​པ་​སོགས་​ཀརྨ་​ཞྭ་​དམར་​ནག་​གི་​རྣམ་​ཐར་​ལ་​དཔག་​ན། ས་​རྟ་​ལོ་​དེར་​གཙང་​དམག་​དབུས་​སུ་​ལྷགས་​ནས་​དགེ་​ལྡན་​མཆོད་​ཡོན་​སྦྱིན་​བདག་​ལ་​ཤིན་​ཏུ་​ཉམས་​ཉེས་​བྱུང་​བའི་​རྒྱུ་​མཚན་​ནི་​དེ་​འདྲ་​ཞིག་​ཡིན་​པར་​འདུག འོན་​ཀྱང་​པཎ་​ཆེན་​བསོད་​ནམས་​གྲགས་​པའི་​དེབ་​ཐེར་(ཤོག་​གྲངས་​༧༢p.30)ལས། དེ་​ནས་​ལོ་​གཉིས་​སོང་​བའི་​ཤིང་​ཡོས་(1495)ལ་​སྐྱིད་​ཤོད་​དུ་​སྣང་​རྩེ་​བ་​ཁུ་​དབོན་​རྐྱེན་​ལམ་​དུ་​བཏང་​བའི་​ནང་​ཞིག་​དེ་​བྱུང་​། དེ་​ལ་​སྙད་​བཏགས་​ནས་​ས་​རྟ་(1498)ལ་​རིན་​སྤུངས་​པས་​དབུས་​གཙང་​གཉིས་​ཆར་​གྱི་​དཔུང་​ལྟོས་​ཆེ་​བ་​སྐྱིད་​ཤོད་​དུ་​དྲངས་​ཏེ། ནང་​སོ་​སྐུ་​མཆེད་​སྐྱོར་​མོ་​ལུང་​དུ་​ཕེབས་​དགོས་​པའི་​བྱ་​བ་​ཁམ་​ཆེན་​དེ་​བྱུང་​། ཞེས་​གསུངས། ཡང་​སུམ་​པའི་​དཔག་​བསམ་​ལྗོན་​བཟང་(ཤོག་​གྲངས་​༡༠༥)ལས། ཡང་​ཀུན་​བཟང་​གི་​བུ་​རིན་​སྤུངས་​སྡེ་​པ་​སྒར་​པ་​དོན་​ཡོད་​རྡོ་​རྗེ་​ནི་​ཞྭ་​དམར་​ཀརྨ་​ཆོས་​གྲགས་​རྒྱ་​མཚོས་​བསྐུལ་​ཏེ་​དབུས་​སུ་​ལྕགས་​གླང་(1481)ནས་​དམག་​ཁྲི་​ཙམ་​དྲངས་​ནས་​དགེ་​ལྡན་​པའི་​སྦྱིན་​བདག་​སྣེའུ་​རྫོང་​པ་​བཏོན་​ནས་​བོད་​དབུས་​བདག་​ཏུ་​བཟུང་​ཡང་​ཁྲི་​སྨོན་​ལམ་​པས་​གཏོར་​ཆེན་​གྱི་​སྒོ་​ནས་​ལན་​གཉིས་​སུ་​བཟློག་​པར་​མཛད། དེ་​རྗེས་​ལྷ་​སའི་​ཤར་​དུ་​སེ་​འབྲས་​ཀྱི་​ཁ་​གནོན་​དུ་​ཀརྨས་​ས་​ནག་​མར་​དགོན་​བཏབ་​སྟེ་​སེ་​འབྲས་​རང་​ཤུགས་​ཀྱིས་​མེད་​པར་​བྱས་​འདོད་​དེ་​ཀར་​འབྲུག་​གི་​དམག་​ཀྱང་​དྲངས་​ནས་​དགེ་​ལུགས་​པའི་​དགོན་​ཆུང་​ལ་​ལ་​བསྒྱུར་​ཞིང་​སེ་​འབྲས་​ཀྱི་​མཆོད་​གཞིས་​འགའ་​ཞིག་​བླང་​བ་​ནས་​བཟུང་​ཀར་​དགེ་​གཉིས་​ཕ་​ཝང་​དང་​ཉི་​འོད་​ལྟར་​གྱུར་​ཞིང་​ས་​རྟ་(1498)ནས་​རབ་​བྱུང་​དགུ་​པའི་​ས་​སྟག་(1518)བར་​དུ་​སེ་​འབྲས་​ཀྱི་​དགེ་​འདུན་​པ་​ལྷ་​སའི་​སྨོན་​ལམ་​དུའམ་​མ་​ཚུད་​ཀྱང་​གོང་​གི་​མེ་​བྱི་(1516)ནས་​དབུས་​ཀྱི་​མི་​དབང་​སྣེའུ་​གདོང་​བ་​ལ་​དབང་​ཅུང་​ཟད་​བྱུང་​། ཡང་​མེ་​བྱ་(1537)ལ་​རྗེ་​དགེ་​འདུན་​རྒྱ་​མཚོ་(རྒྱལ་​དབང་​གཉིས་​པ་1476-1542)རྒྱལ་​མེ་​ཏོག་​ཐང་​དུ་​བཞུགས་​སྐབས་​འབྲི་​གོང་(=གུང་)བས་​ཀོང་​དམག་​དགེ་​ལྡན་​པ་​སྣུབས་​ཆེད་​དུ་​དྲངས་​ནས་​འོལ་​ཁའི་​རྫིང་​ཕྱི་​བཤིག་​པར་​བརྩམ་​དུས་​གྲོ་​མདའ་​བ་​ནང་​སོ་​དོན་​ཡོད་​དཔུང་​བཅས་​ཀྱིས་​འཐབ་​པས་​བཤིག་​མ་​ཐུབ་​ཀྱང་​འབྲི་​གོང་(འབྲི་​གུང་)བས་​ཀླུད་​ཤོང་​འོད་​སྣ་​སོགས་​དགེ་​ལྡན་​པའི་​སྡེ་​དགོན་​བཅོ་​བརྒྱད་​འཕྲོག་​སྟེ་​ཞྭ་​གོས་​ཆོས་​ལུགས་​བསྒྱུར། ཆུ་​གླང་(1553)ལ་​ནང་​སོ་​དགའ་​ལྡན་​པས་ [page 11] སྐྱོར་​ལུང་​སོགས་​སུ་​དམག་​ཁྱེར་​བྱས་​པ་​སོགས་​བོད་​ཆུང་​དབུས་​གཙང་​དེར་​གླང་​དར་​ནས་​བཟུང་​ཆོས་​སྲིད་​ཀྱི་​ཁྲིམས་​ཡང་​ཡང་​ལྷོད་​པས་​ཀུན་​ཕྱོགས་​རིས་​ཧ་​ཅང་​དར་​དྲག་​ལ། ཞེས་​གསུངས་​སོ།